กรุ๊ปลีส ตุน2พันล. มุ่งอาเซียน
กรุ๊ปลีสออกหุ้นกู้ตุน 2,000 ล้าน ใช้ขยายตลาด-ควบรวมกิจการไปประเทศอาเซียน
17 มี.ค. 2559

กรุ๊ปลีสออกหุ้นกู้ตุน 2,000 ล้าน ใช้ขยายตลาด-ควบรวมกิจการไปประเทศอาเซียน
นายทัตซึยะ โคโนชิตะ กรรมการบริหารและประธานเจ้าหน้าที่ฝ่ายนักลงทุนสัมพันธ์ บริษัท กรุ๊ปลีส เปิดเผยว่า คณะกรรมการบริษัทมีมติอนุมัติการเพิ่มเพดานวงเงินการออกหุ้นกู้จากเดิม 2,000 ล้านบาท เป็น 2,500 ล้านบาท เมื่อหักลบกับวงเงินที่ได้ออกหุ้นกู้ไปแล้ว 500 ล้านบาท ทำให้มีวงเงินเหลือที่จะออกได้อีก 2,000 ล้านบาท
ทั้งนี้ การขอเพิ่มวงเงินการออกหุ้นครั้งนี้เพื่อใช้เป็นแหล่งเงินทุนในการขยายธุรกิจไฟแนนซ์ ในกลุ่มประเทศซีแอลเอ็มวี บวก 1 คือ ประเทศกัมพูชา สปป.ลาว เมียนมา เวียดนาม รวมถึงอินโดนีเซีย รวมทั้งเป็นแหล่งเงินทุนและเตรียมความพร้อมในการเข้าควบรวมกิจการกับผู้ประกอบการท้องถิ่น เพื่อสร้างการเติบโตอย่างก้าวกระโดดควบคู่ไปกับการขยายธุรกิจโดยตรง โดยการควบรวมกิจการนั้นมีการเจรจาต่อเนื่องแต่ยังไม่มีข้อสรุป
สำหรับการดำเนินธุรกิจไฟแนนซ์ในกัมพูชามีอัตราเติบโตที่ดี จากการขยายพอร์ตสินเชื่อเช่าซื้อ โดยมียอดปล่อยสินเชื่อเช่าซื้อรถมอเตอร์ไซค์ไตรมาสแรกปีนี้เฉลี่ย 2,200 คัน/เดือน เพิ่มขึ้นเกือบ 1 เท่าตัว จากช่วงเดียวกันของปีก่อนที่มียอดปล่อยสินเชื่อเฉลี่ย 1,200 คัน/เดือน ส่งผลดีต่ออัตราการทำกำไรที่คาดว่าจะเพิ่มขึ้น 3 เท่า เนื่องจากต้นทุนในการดำเนินธุรกิจคงที่ หลังจากทยอยลงทุนพัฒนาระบบไอทีเพื่อรองรับธุรกิจในรูปแบบดิจิทัลไฟแนนซ์ครอบคลุมพื้นที่ในกัมพูชาแล้ว